**Informasjon fra styret, juni 2021**

**NÅ er det sommer – og det blir noen dager med finfine aktiviteter på Solvang 4 førstkommende helg, idet vi sparker i gang skoleferien:) Riktignok med værforbehold mye av det..**

**Fredag ettermiddag er det barnefest, i ny form! Oppmøte for alle barn og unge på parkeringsplassen kl 17. Barn under 6 år må ha med en voksen/eldre søsken. Etterpå blir det pizza til barna - og kanskje film&popcorn?**

**Lørdag er det ordens/vedlikeholdsrunde, med oppstart klokken 12. I år blir det et større fokus på vedlikehold av selve hytta enn det har vært tidligere, ved behov kan komiteen komme til å gå inn på parsellen. Runden kan føre til lapp i postkassa di hvis noe må gjøres - så følg med!**

**Lørdag kveld tennes St.Hansbålet klokka 20.15. Av smittevernhensyn tennes ikke fellesgrillen – men vi håper mange vil ta turen opp til bålet - og kanskje blir det allsang?**

**Søndag klokka 12.30 åpner cafeen utenfor Felleshuset! Nystekte vafler, kaffe, is, brus&saft. Kun Vippsbetaling.**

**For en helg!! Og ellers:**

* Hytte 516 ble solgt på internt bytte. Foreløpig kjenner vi til to hytter som skal selges i høst - siste frist for å si fra om hyttesalg i år er 1.august.
* Solvangløpet som er et fellesarrangement på hele Solvang har mannefall blant ildsjelene sine, og trenger noen nye! Har du lyst til å arrangere løp gjennom kolonihagene, gi beskjed på solvang4@kolonihager.no. Vi kan også formidle kontakt hvis dere har spørsmål om hva dette innebærer.
* Skal du bygge på eller restaurere utvendig, husk at det skal brukes vestlandspanel med hulkil, 145 mm bred. Noen ganger har det vist seg vanskelig å få kjøpt dette hos Thaugland - men de skal kunne skaffe! Likevel kan det lønne seg å sjekke andre steder som for eksempel Billingstad trelast – eller enda lenger ut: Trætteberg trelast på Løken. Kolonister har nylig bestilt fra sistnevnte og sparte mange penger, til tross for transportutgifter. Trolig kan det lønne seg å samarbeide med naboer eller andre kolonister ved kjøp av panel.
* Hvis du har gjester eller håndverkere med bil må også disse ha parkeringskort for å stå på parkeringsplassen. Du kan låne bort kortet ditt (- med årets oblat!), men da kan du ikke stå der selv. Husk også å ha kortet liggende lett synlig i frontruta. Styret foretar uregelmessig kontroller på plassen.
* Husk at hageavfall til kvistbilen må være greit å håndtere! Det betyr at sekkene ikke må være for tunge, kvistene maks 1,5 meter lange, tornekvister buntet og lagt for seg selv. Alle skal ha pliktarbeid på kvistbilen fremover, det er viktig å være solidarisk med de som gjør jobben.
* To nye byggeforskrifter ble vedtatt på Solvang kolonihagers årsmøte: De kommer snart detaljert og ordrett på Solvangregler.no men dreier seg om å tillate feks en teglsteinkant nederst på drivhuset, og muligheten for å bygge verandatak uten vegger og gulv til.
* Ordensregelen om dyrehold ble endret på samme møte: “Det er båndtvang i hagen. På egen parsell skal eier sikre at hunden ikke kan forlate parsellen dersom hunden skal gå løs”.
* På Oslokretsens årsmøte fikk Solvang avd 4 gjennomslag for tre forslag knyttet til taksering av hytter som skal selges: Kortere svarfrist for selger som ønsker overtakst, økt maksbeløp for bad og kloakktilknytning (fra 30.000 til 60.000,-) og opptil 10.000 kroner for oppgradert elektrisk anlegg.
* Husk at styret har møte-fri i juli. Det betyr at byggesaker for eksempel ikke behandles da. Men, det er Åpen halvtime før dette halvårets siste styremøte 28.6 – på Felleshuset fra kl 17.
* Har du fått vår fin-fine sommeravis Solstikka? Hvis ikke – rop ut, eller oppsøk Marthe i hytte 448.